ჩამოსვლა (ფილმი)
ჩამოსვლა (ინგლ. Arrival) — 2016 წლის ამერიკული სამეცნიერო ფანტასტიკის ჟანრის ფილმი, რომლის რეჟისორია დენის ვილნევი, ხოლო სცენარის ავტორია ერიკ ჰეისერერი. ფილმი შექმნილია ტედ ჩიანგის 1998 წლის მოთხრობის „შენი ცხოვრების ამბავი" მიხედვით. ფილმში მონაწილეობენ ემი ადამსი, ჯერემი რენერი და ფორესტ უიტაკერი. ფილმი მოგვითხრობს შეერთებული შტატების არმიაში გაერთიანებული ენათმეცნიერის ამბავს, რომელიც ცდილობს როგორმე დაუკავშირდეს დედამიწაზე ჩამოსულ უცხოპლანეტელებს. ფილმის მსოფლიო პრემიერა ვენეციის კინოფესტივალზე შედგა 2016 წლის 1 სექტემბერს და გამოვიდა აშშ-სა და კანადაში Paramount Pictures- ის მხარდაჭერით 2016 წლის 11 ნოემბერს. ფილმის შემოსავალმა მსოფლიოს მასშტაბით 203 მილიონი აშშ დოლარი შეადგინა. ჩამოსვლა, რომელიც 2016 წლის ერთ-ერთ საუკეთესო ფილმად ითვლება, მრავალი კრიტიკოსის საუკეთესო ფილმების სიაში მოხვდა. ამერიკის კინემატოგრაფიულმა ინსტიტუტმა ის „წლის ფილმების" ათეულშიც შეიყვანა. ფილმმა 89-ე ოსკარის დაჯილდოებაზე მიიღო რვა ნომინაცია, მათ შორის საუკეთესო სურათის, საუკეთესო რეჟისორი, საუკეთესო ოპერატურის, საუკეთესო ადაპტირებული სცენარის კატეგორიებში და გაიმარჯვა საუკეთესო ხმის მონტაჟისთვის. მან ასევე მიიღო ოქროს გლობუსის ნომინაციები საუკეთესო მსახიობი ქალის ნომინაციაზე (ადამსისთვის) და საუკეთესო ორიგინალური მუსიკალური გაფორმება (ჯოჰან ჯოჰანსონისთვის). მას მიენიჭა რეი ბრედბერის პრემია გამოჩენილი დრამატული პრეზენტაციისთვის და ჰუგოს ჯილდო საუკეთესო დრამატული პრეზენტაციისთვის 2017 წელს. ჯოჰანსონის მუსიკალური ნაწარმოებები ნომინირებული იყო Visual Media-ს საუნდტრეკის ჯილდოზე და გრემის მე-60 დაჯილდოებაზე.